钦定古今图书集成/理学汇编/文学典/第195卷 > 《夏日诸公见寻访诗序》王勃
## 钦定古今图书集成/理学汇编/文学典/第195卷 > 《夏日诸公见寻访诗序》王勃

“天地不仁，造化无力”，授仆以幽忧孤愤之性，禀仆以
耿介不平之气。顿忘山岳，坎坷于唐尧之朝；傲想烟
霞，憔悴于圣明之代。情可知矣。赖乎神交胜友，得山
泽之虬龙；隐路幽居，降云霄之鸾凤。杨公、沈公，行之
者仁义礼智，用之者乾元亨利。《元经》苦而白凤翔，《素
牒》开而紫鳞降。金门待诏，谒天子于朝廷；石室寻真，
访下官于丘壑。幽人待士，非无北璧之书；隐士迎宾，
自有西山之馔。席门蓬巷，伫高士之来游；丛桂幽兰，
喜王孙之相对。山南花囿，涧北松林，黄雀至而清风
生，白鹤飞而苍云起。停琴绿水，仲长统之欢娱；置酒
青山，郭子期之宾客。足可《银钩》，《人探》一字，四韵成篇。